Vec C‑372/17

Vision Research Europe BV

proti

Inspecteur van de Belastingdienst/Douane kantoor Rotterdam Rijnmond

(návrh na začatie prejudiciálneho konania, ktorý podal rechtbank Noord‑Holland)

„Návrh na začatie prejudiciálneho konania – Spoločný colný sadzobník – Položky colného sadzobníka – Zaradenie tovarov – Kamera, ktorá má dočasnú pamäť vymazávajúcu zaznamenané obrázky, keď sa kamera vypne alebo sú nasnímané nové obrázky – Kombinovaná nomenklatúra – Podpoložky 85258019 a 85258030 – Vysvetlivky – Výklad – Vykonávacie nariadenie (EÚ) č. 113/2014 – Výklad – Platnosť“

Abstrakt – Rozsudok Súdneho dvora (deviata komora) z 13. septembra 2018

Colná únia – Spoločný colný sadzobník – Položky sadzobníka – Kamera umožňujúca zaznamenanie obrázkov do svojej dočasnej pamäte, z ktorej sú následne vymazané po vypnutí kamery alebo po nasnímaní nových obrázkov – Zaradenie do podpoložky 85258030 kombinovanej nomenklatúry –Analogické uplatnenie nariadenia č. 113/2014 – Zaradenie „vysokorýchlostných kamier“ do podpoložky 85258019 kombinovanej nomenklatúry – Neplatnosť nariadenia

(Nariadenie Rady č. 2658/87, príloha I, podpoložky 85258019 a 85258030; nariadenie Komisie č. 113/2014)

Podpoložka 85258030 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, v znení vyplývajúcom z vykonávacieho nariadenia Komisie (EÚ) č. 1001/2013 zo 4. októbra 2013, sa má vykladať v tom zmysle, že do tejto položky patrí taká kamera, o akú ide vo veci samej, ktorá môže zachytiť veľké množstvo snímok za sekundu a uchovávať ich vo svojej internej dočasnej pamäti, z ktorej sa vymažú v okamihu, keď sa kamera vypne, a že vykonávacie nariadenie Komisie (EÚ) č. 113/2014 zo 4. februára 2014 v rozsahu, v akom sa analogicky uplatňuje na výrobky s vlastnosťami uvedenej kamery, je neplatné.

Z toho vyplýva, že rozhodujúce kritérium odlíšenia digitálnych fotoaparátov patriacich do podpoložky 85258030 KN od televíznych kamier patriacich do podpoložky 85258019 KN spočíva vo vlastnosti digitálnych fotoaparátov zaznamenávať statické obrázky na internú pamäť alebo pamäťové zariadenie.

Vzhľadom na chýbajúce spresnenia najmä s ohľadom na trvalosť alebo absenciu trvalosti tejto internej pamäte alebo tohto pamäťového zariadenia, treba zaznamenávanie obrázkov spornou kamerou na internú dočasnú pamäť považovať za zaznamenávanie v zmysle týchto vysvetliviek, pričom skutočnosť, že zaznamenané obrázky sa vymažú, keď sa prístroj vypne alebo sa spravia nové obrázky, je irelevantná.

Z judikatúry Súdneho dvora vyplýva, že analogické uplatnenie takého nariadenia o zatriedení, akým je vykonávacie nariadenie č. 113/2014, na výrobky podobné výrobkom, na ktoré sa toto nariadenie vzťahuje, podporuje koherentný výklad KN, ako aj rovnosť zaobchádzania s hospodárskymi subjektmi (pozri v tomto zmysle rozsudok z 13. júla 2006, Anagram International, C‑14/05, EU:C:2006:465, bod 32).

Prístroje opísané vo vykonávacom nariadení č. 113/2014 sa teda svojimi objektívnymi znakmi a vlastnosťami podobajú kamere dotknutej vo veci samej. Tieto prístroje totiž rovnako ako dotknutá kamera majú schopnosť zachytiť veľké množstvo digitálnych snímok za sekundu, sú vybavené snímačom obrázkov CMOS, majú internú dočasnú pamäť, z ktorej sa obrázky vymažú v okamihu vypnutia prístroja, a môžu sa používať na účely skúmania úkazov s vysokou rýchlosťou.

Z toho vyplýva, že vykonávacie nariadenie č. 113/2014 sa analogicky uplatní na kameru dotknutú vo veci samej a že z tohto dôvodu treba preskúmať jeho platnosť.

Vzhľadom na to, že na rozdiel od toho, čo vyplýva z podpoložky 85258030 KN, vykonávacie nariadenie č. 113/2014 vylučuje z tejto podpoložky prístroje, ktoré dočasne ukladajú obrázky v dočasnej pamäti, a v dôsledku toho zatrieďuje „vysokorýchlostné kamery“ do podpoložky 85258019 KN, je toto vykonávacie nariadenie nezlučiteľné s rozsahom pôsobnosti podpoložky 85258030 KN.

(pozri body 30, 33, 45 – 47, 50, 53 a výrok)